6-jarige tydens kaping uit bewegende motor gegooiEen van die vermeende kapers word Maandag in hegtenis geneem. Foto: Verskaf Twee verdagtes is in hegtenis geneem nadat hulle glo ŉ sesjarige meisie tydens ŉ kaping in die Oos-Rand uit ŉ bewegende motor gegooi het. Lt.kol. Wilfred Kgasago, woordvoerder van die Ekurhuleni-metropolisie, het aan Maroela Media gesê die kaping het Vrydag in Norkempark in Kempton Park plaasgevind. “Toe hulle wegjaag, het hulle die meisie uit die bewegende motor gegooi. Gelukkig het sy nie baie seergekry nie en is net vir geringe beserings behandel,” het Kgasago gesê. Een van die vermeende kapers word Maandag in hegtenis geneem. Foto: Verskaf Die motor, ŉ rooi VW Polo, het ŉ opsporingstoestel gehad. Inligting oor dié voertuig is onder die polisie en metropolisie versprei om daarvoor op die uitkyk te wees. “Die motor het Maandag weer begin beweeg en ŉ sein uitgestuur. In ŉ gesamentlike poging deur die EMPD, polisie en Tracker is die motor op Allendaleweg in Midrand ingehaal en tot stilstand gebring.” Die 34-jarige bestuurder en die 32-jarige passasier is in hegtenis geneem. Twee vuurwapens, waarvan die reeksnommers afgevyl is, en ammunisie is in hul besit gevind. Hulle is albei na die Rabie Ridge-polisiestasie geneem vir aanhouding en sal binnekort in die hof verskyn op aanklagte van die besit van ŉ gekaapte voertuig asook ongelisensieerde vuurwapens en ammunisie.